Къэбэрдей-Балъкъэрым и гуп къыхэхар ягъэбелджылы
Мыгувэу щыIэну Кавказ лъэпкъхэм щэнхабзэмрэ спортымкIэ я фестивалым ягъэкIуэну Къэбэрдей-Балъкъэрым и командэ къыхэхар «Спартак» республикэ стадионым иджыблагъэ щагъэбелджылащ.
Жэпуэгъуэм и 1-м Налшык къыщызэхуэсат КъБР-м и щIыналъэ псоми къикIахэр. Ахэр зэпеуащ Кавказ лъэпкъхэм щэнхабзэмрэ спортымкIэ я фестивалым и программэм хыхьэ лIэужьыгъуэ зыбжанэкIэ.
Зэныкъуэкъуныгъэ гуащIэхэм яужькIэ хьэлъэ къэIэтынымкIэ зэхьэзэхуэм щытекIуащ Дзэлыкъуэ щIыналъэм къикIа Аслъэн Ахьмэдрэ Прохладнэ къалэм щыщ Скибэ Владиславрэ. Шэджэм районым и лIыкIуэ КIэбышэ Рустам абыхэм къакIэлъокIуэ.
Дзэлыкъуэ щIыналъэхэм щыщхэм къыщыпэлъэщын къыхэкIакъым хьэ-лъэ гъэIэпхъуэнымрэ троеборьемри. Абыхэм тIуми бжьыпэр щиубыдащ хуабжьу зэрыкъарур къэзыгъэлъэгъуа Щоджэн Iэниуар. Джылахъстэней щIалэ Къаншокъуэ Робертрэ Аруан куейм икIа Къурашэ Ахьмэдрэ етIуанэщ.
Шабзэ гъэуэнымкIэ Iэзагъ ин къагъэлъэгъуащ налшыкдэсхэу Кулюшинхэ Александррэ Натальерэ. Абыхэм цIыхухъухэмрэ цIыхубзхэмрэ я зэпеуэм пашэныгъэр къыщахьащ.
АрмспортымкIэ нэхъ лъэщащ Тэрч къикIа Iэтэ Аскэр (килограмм 80-м щIигъухэм я деж), Бахъсэн къалэм щыщ Беслъэней Аслъэн (кг 65-м нэс), Бахъсэн щIыналъэм и лIыкIуэ Шыбзыхъуэ Елдар (кг 80-м нэблагъэ) сымэ.
Я хьэлъагъ елъытауэ бгырыпхкIэ зэбэнахэм ятекIуащ Лэскэн щIыналъэм икIа Щхьэгуэш Аслъэнбэч (килограмм 68-м нэблагъэ). Шэрэдж районым икIахэу Мысост Мырзэбэчрэ Мокаев Мусэрэ щынэхъыфIащ килограмм 80-м нэблагъэхэмрэ щIигъухэмрэ я зэпеуэм.
КIапсэкIэ зэпекъунымкIэ, мини-футболымкIэ, къызэдэжэнымкIэ Къэбэрдей-Балъкъэрым и командэ къыхэхар нэхъ иужьыIуэкIэ ягъэбелджылынущ.
Жыласэ Замир.
